रेल नीर प्लांट ठप, आईआरसीटीसी के पास जवाब भी नहीं कि कब शुरू होगा प्रोडक्शन
इंडियन रेलवे कैटरिंग एंड टूरिज्म कार्पाेरेशन (आईआरसीटीसी) ने रेल नीर प्लांट के नाम पर दो करोड़ रुपए पानी में बहा दिए हैं। बंद प्लांट और अफसरों की गैर जिम्मेदारी से तो यही लगता है। कमर्शियल विभाग को 1 मार्च से सप्लाई शुरू होने की लिखित में जानकारी देने वाला आईआरसीटीसी 3 मार्च तक प्लांट में प्रोडक्शन शुरू नहीं कर सका है। कभी प्लांट में गड़बड़ी का बहाना तो कभी रैपर की कमी की दिक्कत। अब तो अफसरों के पास बहाना भी नहीं बचा। रेल नीर के ग्रुप जनरल मैनेजर सियाराम, एरिया मैनेजर राजेंद्र बर्मन से लेकर असिस्टेंट प्लांट मैनेजर मुनी कार्तिक में से किसी ने भी जवाब नहीं दिया कि आखिर प्लांट में प्रोडक्शन शुरू कब होगा। आशंका जताई जा रही है कि प्लांट में बड़ी गड़बड़ी है, जिसे छिपाने के लिए बहानेबाजी हो रही है।
रेल नीर प्लांट के मामले में आईआरसीटीसी के तमाम दावे झूठ साबित हुए हैं। प्लांट डेढ़ साल से तैयार है, लेकिन कहने बस को। यहां प्रोडक्शन शुरू ही नहीं हो रहा है। दरअसल जोन के तमाम स्टेशनों में लोकल ब्रांड के बोतल बंद पानी का सप्लाई है, जिससे रिटेलरों को हरेक बोतल में 150 फीसदी का मुनाफा हो रहा है। लोकल ब्रांड का पानी खपाने में आईआरसीटीसी की भूमिका दिख रही है। रेल नीर प्लांट के शुरू होते ही लोकल ब्रांड गायब हो जाएंगे। स्टॉल संचालकों को रेल नीर बेचने की अनिवार्यता होगी। यात्रियों को 15 रुपए में मानक स्तर का पानी तो मिलेगा, लेकिन मुनाफे का खेल समाप्त हो जाएगा। आईआरसीटीसी के अफसर अघोषित तौर पर गर्मी भर लोकल ब्रांड्स का पानी खपाना चाहते हैं, जिसके कारण प्लांट शुरू करने में जानबूझकर देरी की जा रही है। रेल नीर के ग्रुप जनरल मैनेजर सियाराम ने बोतलों में लगने वाले रैपर की कमी की जानकारी दी थी। दावा किया था कि दो-तीन दिनों में रैपर पहुंच जाएगा, फिर प्रोडक्शन शुरू हो जाएगा। इस हिसाब से 3 मार्च से प्रोडक्शन स्टार्ट होना था। शुक्रवार को भी प्लांट में मशीनें धूल खाती रहीं। प्लांट के असिस्टेंट मैनेजर कार्तिक मुनी ने कुछ भी कहने से इंकार कर दिया। एरिया मैनेजर राजेंद्र बर्मन ने फोन ही रिसीव नहीं किया। रेल नीर प्लांट के मार्च में भी शुरू नहीं होने की आशंका है।
आईआरसीटीसी ने रेल नीर प्लांट के नाम पर खर्च किए दो करोड़ रुपए
भास्कर में प्रकाशित खबरें।
hin_Deva hin_Deva hin_Deva hin_Deva bho_Deva